**Informacija apie priimtą sprendimą dėl Vilniaus rajono Pašilių žvyro telkinio dalies (30,0 ha) naudojimo leistinumo poveikio aplinkai požiūriu**

**1. Planuojamos ūkinės veiklos užsakovas** –AB „EUROVIA LIETUVA“, Liepkalnio g. 85, LT–02121, Vilnius, tel. 8 612 91640, faks. (8 5) 215 2141, el. p. vkurpius@eurovia.lt.

**2. Poveikio aplinkai vertinimo dokumentų rengėjas** –B. Pinkevičiaus individuali įmonė, Konstitucijos pr. 23, LT-08105, Vilnius, tel.\faks. (8 5) 273 5810, el. p. info@bpimone.lt.

**3. Planuojamos ūkinės veiklos pavadinimas** –Vilniaus rajono Pašilių žvyro telkinio dalies (30,0 ha) naudojimas.

Poveikio aplinkai vertinimas (toliau – PAV) atliekamas vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 1 priedo 2.4 punktu: „Kitų naudingųjų iškasenų kasyba ar akmens skaldymas (kai kasybos plotas – 25 ha ir didesnis)“.

**4. Planuojamos ūkinės veiklos vieta –** Vilniaus apskr., Vilniaus r. sav., Riešės sen., Pašilių ir Palaukinės kaimų teritorija.

**5. Planuojamos ūkinės veiklos aprašymas.**

***Informacija apie planuojamos ūkinės veiklos (toliau – PŪV) gretimybes.***

Pašilių žvyro telkinys yra šiaurinėje Vilniaus rajono dalyje, Riešės seniūnijoje, Pašilių bei Palaukinės kaimų teritorijose, 0,8 km į šiaurę nuo Vilniaus miesto savivaldybės ribos, 1,7 km į šiaurės vakarus nuo kelių Nr. 172 Raudondvaris – Giedraičiai – Molėtai ir Nr. A14 Vilnius – Utena sankryžos, 1 km atstumu į rytus nuo magistralinio kelio Nr. A14 Vilnius – Utena. Pagal VĮ Registrų centras duomenis, planuojamas naudoti plotas (30,0 ha) yra Lietuvos valstybei nuosavybės teise priklausančioje žemėje, kurią patikėjimo teise valdo Nacionalinė žemės tarnyba prie Žemės ūkio ministerijos. Centrinę planuojamo naudoti telkinio dalį, kerta Briedžių gatvė (rajoninis kelias Nr. 5256 Raudondvaris – Pašiliai), kuri planuojamą teritoriją dalina į dvi dalis. Planuojamos naudoti vakarinės dalies plotas yra apie 16,3 ha, o rytinės – apie 11,2 ha. Siekiant sudaryti saugias eismo sąlygas, nuo šio rajoninio kelio briaunų į abi puses nustatyta 20 m pločio kelio apsaugos zona. Kelio apsaugos zonoje kasybos darbai nebus vykdomi.

Planuojamas naudoti plotas apima dalį Pašilių žvyro telkinio, kuriame yra detaliai ir parengtinai išžvalgytų žvyro išteklių. Parengtinai išžvalgyti ištekliai yra šiaurės rytinėje planuojamo ploto dalyje (1,6 ha) ir sudaro apie 162 tūkst. m3 (iš jų – apie 44 tūkst. m3 elektros tinklų linijos ir kelio apsaugos juostoje). Detaliai išžvalgytų žvyro išteklių kiekis 28,4 ha plote sudaro apie 3196 tūkst. m3 (iš jų – apie 193 tūkst. m3 elektros tinklų linijos ir kelio apsaugos juostoje). Detaliai išžvalgyti Vilniaus rajono Pašilių žvyro telkinio ištekliai aprobuoti Lietuvos geologijos tarnybos prie Aplinkos ministerijos žemės gelmių išteklių aprobavimo komisijos 2005 m. gruodžio 7 d. protokolu Nr. 4-24(231). Protokole pažymėta, kad detaliai išžvalgyti spėjamai vertingi žvyro ištekliai (identifikavimo kodas 331), tinkami automobilių keliams tiesti ir remontuoti bei betono ir statybinio skiedinio užpildams gaminti, yra apskaičiuoti ir aprobuoti 34 ha plote ir sudaro 4003 tūkst. m3, iš jų apvandeninti – 694 tūkst. m3. Išteklių kiekiai bus tikslinami telkinio žemės gelmių naudojimo plane.

Apie 200 m šiaurės vakarų kryptimi nuo planuojamo naudoti ploto ribos yra UAB „MABILTA“ valdomas žemės sklypas, kuriame 2006 m. Lietuvos geologijos tarnyba prie Aplinkos ministerijos UAB „MABILTA“ išdavė leidimą naudoti Pašilių žvyro telkinio išteklių dalį ir skyrė 7,3 ha kasybos sklypas. Šiuo metu įmonė (UAB „MABILTA“) kasybos darbų telkinyje nevykdo, išteklių naudojimo projektas nėra parengtas.

Pagal Vilniaus rajono teritorijos bendrąjį planą (bendrasis planas patvirtintas Vilniaus rajono savivaldybės Tarybos 2009 m. rugsėjo 30 d., sprendimu Nr. T3–323) planuojamas naudoti Pašilių telkinio plotas patenka į miškų ūkio žemės vyraujančios paskirties, su žemės ūkio paskirties žemės mozaika ir rekreaciniu potencialu teritoriją. Pagal Lietuvos Respublikos aplinkos ministerijos Valstybinės miškų tarnybos duomenis, planuojamos naudoti teritorijos dalis (15,11 ha) yra apaugusi mišku, kita dalis – mažesnė nei 15 ha – žemės ūkio nenaudojama žemė (apleista nenaudojama pieva). Planuojamoje teritorijoje esantis IV grupės miškas. Lietuvos Respublikos miškų įstatymo (toliau – Miškų įstatymas) 11 straipsnio 1 dalyje numatyti išimtiniai atvejai, kada miško žemė gali būti paverčiama kitomis naudmenomis. Vadovaujantis šio įstatymo 11 straipsnio 1 dalies 4 punkto nuostatomis, miško žemė gali būti paverčiama kitomis naudmenomis, kai nėra galimybės naudingųjų iškasenų eksploatuoti ne miško žemėje savivaldybės teritorijoje, todėl planuojamos ūkinės veiklos poveikio aplinkai vertinimo ataskaitoje (toliau – PAV ataskaita) išnagrinėtos AB ,,Eurovia Lietuva“ planuojamos ūkinės veiklos 4 galimos vietos alternatyvos. Buvo nagrinėjamos galimybės naudingąsias iškasenas eksploatuoti: Punžonių žvyro telkinyje, Paberžinės žvyro telkinyje, Zujūnų žvyro telkinio III sklype ir Greičiūniškių žvyro telkinyje. Išnagrinėjus planuojamos AB ,,Eurovia Lietuva“ ūkinės veiklos vietos alternatyvas, PAV ataskaitoje daroma išvada, kad Vilniaus rajono savivaldybės teritorijoje nėra galimybės žvyro iškasenų eksploatuoti ne miško žemėje. Numatoma planuojamoje Pašilių žvyro telkinio dalies teritorijoje esančio miško kirtimą vykdyti palaipsniui, pakeitus pagrindinę žemės naudojimo paskirtį į kitos paskirties žemę (naudingųjų iškasenų teritorijos), pavertus miško žemę kitomis naudmenomis bei gavus visus reikiamus leidimus medynų kirtimui iš atitinkamų institucijų. Miško atsodinimo ar kompensacijos klausimus numatoma derinti su VĮ Vilniaus miškų urėdija.

***Informacija apie artimiausias gyvenamąsias teritorijas.***

Artimiausios gyvenamosios sodybos nuo planuojamo naudoti telkinio ploto ribų nutolę 95 m, 125 m, 180 m, 225 m atstumais.

Naudingųjų išteklių iš karjero išvežimui PAV ataskaitoje buvo nagrinėjamos dvi produkcijos transportavimo kelių alternatyvos: produkcijos išvežimas Pašilių kaimo Briedžių gatve link krašto kelio Nr. 108 (Vievis – Maišiagala – Nemenčinė); produkcijos išvežimas iš karjero vietinės reikšmės keliu, jungiančiu Pašilių žvyro telkinį su magistraliniu keliu A14 (Vilnius – Utena). Atlikus aplinkos oro teršalų modeliavimą esamai kelio dangai (žvyrui), žaliavos transportavimo Briedžių gatve link krašto kelio Nr. 108 atsisakyta, dėl prognozuojamos paros kietųjų dalelių (KD10) koncentracijos ribinės vertės 50 μg/m3 viršijimo, todėl produkcijos išvežimą iš karjero planuojama vykdyti vietinės reikšmės keliu, jungiančiu Pašilių žvyro telkinį su magistraliniu keliu A14. AB „Eurovia Lietuva“ įsipareigoja per vienerius metus nuo žvyro telkinio eksploatacijos pradžios privažiavimo kelyje nuo karjero iki kelio Nr. A14 įrengti bituminę dangą, taip pat dalinio dalyvavimo būdu vykdyti kelio priežiūros darbus. Artimiausia sodyba nuo šio kelio nutolusi 220 m atstumu, sodybą nuo kelio skiria apie 100 m miško juosta. Kita sodyba nutolusi 320 m atstumu. PAV ataskaitoje nustatyta, kad produkciją vežančio transporto keliamas triukšmas ir kiti veiksniai neturės jokios įtakos gyvenamosioms aplinkoms. Išvežant žaliavą planuojama autosavivarčių kėbulus dengti tentais, riboti autosavivarčių greitį, darbams naudoti techniškai tik tvarkingus mechanizmus.

***PŪV poveikis hidrologiniam režimui ir gruntiniam vandeniui.***

Hidrografinį rajono tinklą sudaro Neries upė ir jos intakai Žalesa ir Riešė. 1,5 km į pietryčius nuo planuojamo naudoti ploto ties Paežerių ir Jadvygiškių kaimais yra tvenkiniai ant Riešės intako. Planuojamame naudoti telkinio plote melioracinių sistemų bei hidrotechninių įrenginių nėra. PAV ataskaitoje nurodyta, kad kasybos poveikis aplinkiniams paviršiniams vandens telkiniams jokios įtakos neturės, nes kasybos metu vanduo iš karjero nebus šalinamas bei vandens lygis nebus žeminamas. Pirmaisiais kasybos metais dėl grunto iškasimo galimas trumpalaikis (iki 1 mėnesio) nesisteminis (priklausantis nuo sausų ir lietingų laikotarpių trukmės) gruntinio vandens lygio pažemėjimas karjero įtakos spindulio zonoje (iki 0,2–0,3 m). Tai yra ženkliai mažiau negu sezoniniai gruntinio vandens lygio svyravimai. Susiformavus karjere vandens telkiniui, gruntinio vandens lygis stabilizuosis ir bus praktiškai nepriklausomas nuo kasybos darbų karjere. Pagal telkinio detalios žvalgybos duomenis ir išvadas toks trumpalaikis vandens lygio pažeminimas karjero įtakos spindulio zonoje neturės esminio neigiamo poveikio gyvenamajai ir gamtinei aplinkai. Ilgametė panašių žvyro karjerų eksploatavimo Lietuvoje praktika taip pat patvirtina, kad karjero eksploatavimas vietovės hidrologiniam ir hidrogeologiniam režimui žymios įtakos neturės.

***PŪV poveikis saugomoms teritorijoms ir nekilnojamosioms kultūros vertybėms.***

Planuojamos ūkinės veiklos vieta nepatenka ir nesiriboja su saugomomis ar Europos ekologinio tinklo „Natura 2000“ teritorijomis, todėl neigiamas poveikis šioms teritorijoms nenumatomas. Artimiausia saugoma teritorija yra Verkių regioninis parkas, nutolęs 0,8 km atstumu į pietus nuo PŪV vietos. Artimiausia Europos ekologinio tinklo „Natura 2000“ teritorija yra buveinių apsaugai svarbi teritorija (toliau – BAST teritorija) – Neries upė (LTVIN0009), nutolusi apie 4 km atstumu į rytus nuo planuojamo naudoti ploto.

Kultūros paveldo departamento prie Kultūros ministerijos duomenimis, artimiausia saugoma kultūros paveldo vertybė – Liubavo buvusi dvaro sodyba (unikalus objekto kodas – 899), yra nutolusi apie 1,7 km į šiaurės vakarus nuo planuojamo naudoti Pašilių žvyro telkinio ribos. Vykdomi kasybos darbai neturės įtakos kultūros paveldo vertybėms. Pietvakariuose ties planuojama naudoti telkinio riba yra apleistos Pašilių kaimo kapinaitės. Rengiant žemės gelmių naudojimo planą bus numatyta ne mažesnė kaip 40 m šių kapinaičių apsaugos zona, kurioje nebus vykdomi kasybos darbai. Esant tokiam atstumui jos nebus sunaikintos ar kitaip pažeistos.

***Informacija apie planuojamą ūkinę veiklą.***

Naudingąjį sluoksnį planuojamame naudoti Pašilių žvyro telkinio plote sudaro sauso ir apvandeninto žvyro ir smėlio sluoksniai. Bendras naudingojo klodo storis kinta nuo 1,0 iki 20,2 m, vidutiniškai sudaro 11,2 m. Sauso naudingo sluoksnio vidutinis storis yra 9,1 m, o apvandeninto – 2,6 m. Didžiausi naudingo klodo storiai, viršijantys 20 m, aptinkami centrinėje ploto dalyje, aukštesnėse reljefo vietose.

Sausas naudingasis sluoksnis bus kasamas ir pakraunamas į autosavivarčius frontaliniu krautuvu arba atvirkščio kasimo ekskavatoriumi. Planuojamas rūšiuoti žvyras bus frontaliniu krautuvu pakraunamas į sijojimo įrengimų bunkerį. Apvandenintas naudingasis klodas bus kasamas atvirkščio kasimo ekskavatoriumi. Vėliau žaliava bus sijojama, trupinama, išgaunant aukštą medžiagos kokybę. Visa sijojimo ir trupinimo įranga yra komplektuojama kartu su dulkių nusiurbimu per filtro įrenginius. Iškasus dalį apvandeninto naudingojo klodo ir susiformavus vandens telkiniui, esant poreikiui, planuojamas produkcijos plovimas. Dangos nuėmimui ir sustūmimui į kaupus, technologinių karjero vidaus kelių įrengimui bus naudojamas buldozeris.

Planuojamos žvyro gavybos apimtys apie 180 tūkst. m3 per metus. Kasybos darbai bus vykdomi 9 mėnesius per metus, rekultivacijos darbai bus atliekami sezoniškai. Visi darbai bus vykdomi viena pamaina, penkias darbo dienas per savaitę. Planuojama, kad visas telkinio sklypas bus iškastas ir rekultivuotas per 25 metus.

Technologinių procesų metu žaliava bus plaunama vandeniu. 1 m3 žaliavos planuojama sunaudoti 3 m3 vandens, per metus apie 540000 m3. Panaudotas vanduo nebus užteršiamas, todėl yra taikoma uždara vandens apytakos sistema (nusodinimo kanaluose nuskaidrintas gamybinis vanduo išleidžiamas į iškastuose plotuose įrengtus tvenkinius, iš kurių jis vėl grąžinamas į gamybą), kuri leis panaudoti tą patį vandenį daug kartų. Vandens paėmimas numatomas iš paties karjero iškasus apvandenintą žvyro sluoksnį. Vandens papildymas iš kitų šaltinių nenumatomas.

Karjero pakraščiuose bus sustumti iki 3 m aukščio dirvožemio pylimai. Dirvožemio pylimai bei miško želdiniai sudarys dulkių ir išmetamųjų dujų sklaidos barjerus. Eksploatuojant telkinį bus nukasta ir sustumta į kaupus apie 166 tūkst. m3 dangos grunto, iš jo 92 tūkst. m3 dirvožemio. Šis gruntas bus panaudotas karjero rekultivavimui. Karjero rekultivacija numatoma po karjero uždarymo, bet ne vėliau kaip per 1 metus. Iškasus naudingąsias iškasenas, teritorija bus rekultivuojama įrengiant du vandens telkinius ir apsodinant juos medžiais ar krūmais bei apsėjant žoliniais augalais. Rekultivavimo darbų eiliškumas bus pateiktas telkinio žemės gelmių naudojimo plane. Rekultivacijos projektas bus parengtas vadovaujantis metodikos, patvirtintos Aplinkos apsaugos ministro 1996 m. lapkričio 15 d. įsakymu Nr. 166 „Dėl pažeistų žemių, iškasus naudingąsias iškasenas, rekultivavimo metodikos patvirtinimo“ reikalavimais.

Planuojama, kad karjere vienu metu dirbs iki 10 darbuotojų, kurių buitiniams poreikiams tenkinti bus įrengta konteinerinio tipo administracinė – buitinė patalpa su trumpalaikio buitinių nuotėkų sukaupimo rezervuaru, bus pastatytas buitinių atliekų konteineris bei lauko tipo biotualetas, geriamasis vanduo bus atvežamas plastikinėje taroje. Buitinės nuotekos pagal sutartį bus išvežamos į nuotekų valymo įrenginius, buitinės atliekos bus perduodamos atliekas tvarkančiai įmonei.

***Planuojamos ūkinės veiklos sukeliamas triukšmas ir oro tarša.***

Planuojamos ūkinės veiklos metu galimai oro taršai ir sukeliamam triukšmui nustatyti, PAV ataskaitoje pateikti teršalų sklaidos aplinkos ore ir triukšmo sklaidos skaičiavimai.

Teršalų, išsiskiriančių karjero eksploatacijos metu (įskaitant karjero produkcijos transportavimą), sklaidos skaičiavimai atlikti kompiuterine programine įranga „ADMS 4.2“. Skaičiavimais nustatyta, kad į aplinkos orą išmetamų teršalų didžiausios koncentracijos, įvertinus karjero produkcijos transportavimą vietiniu keliu, jungiančiu Pašilių žvyro telkinį su magistraliniu keliu A14 ir foninę taršą, yra: azoto oksidų (NOx) 1 val. – 65,9095 μg/m3 (0,330 ribinės vertės (toliau – RV)), NOx metų – 6,8254 μg/m3 (0,171 RV), sieros dioksido (SO2) 1 val. – 2,9078 μg/m3 (0,008 RV), SO2 paros – 1,5866 μg/m3 (0,013 RV), LOJ 0,5 val. – 0,0241 mg/m3 (0,024 RV), kietųjų dalelių (KD10) paros – 54,4615 μg/m3 (1,089 RV), KD10 metų – 24,9112 μg/m3 (0,623 RV), KD2,5 metų – 14,7911 μg/m3 (0,591 RV); anglies monoksido (CO) 8 val. (be foninės taršos) – 0,7827 mg/m3 (0,078 RV). Po Aplinkos apsaugos agentūros (toliau – Agentūra) 2014-12-11 raštu Nr. (15.9)-A4-8152 ir 2015-01-22 raštu Nr. (15.9)-A4-547 pateiktų pastabų, ataskaitoje buvo numatytos papildomos priemonės kietųjų dalelių neigiamam poveikiui sumažinti – produkcijos transportavimo kelyje įrengti bituminę dangą. Atlikus papildomą aplinkos oro taršos kietosiomis dalelėmis modeliavimą, įvertinus bituminės kelio dangos įrengimą, nustatyta, kad į aplinkos orą išmetamų kietųjų dalelių didžiausios koncentracijos yra: KD10 paros – 33,6492 μg/m3 (0,673 RV), KD10 metų – 20,1704 μg/m3 (0,504 RV), KD2,5 metų – 12,5906 μg/m3 (0,504 RV).

Modeliavimo metu nustatyta, kad esant pačioms nepalankiausioms taršos sklaidai sąlygoms, dėl numatomo karjero eksploatacijos, ir produkcijos transportavimo keliu, kuriame įrengta bituminė danga, didžiausios aplinkos oro teršalų koncentracijos teršalų (įvertinus foninę aplinkos oro taršą) neviršys aplinkos ore nustatytų ribinių verčių.

PAV ataskaitoje pateikti triukšmo skaičiavimai artimiausių sodybų gyvenamojoje aplinkoje, vykdant kasybos darbus ir vykdant produkcijos transportavimą. Taip pat tikslesniems rezultatams gauti ir įvertinti kiek žaliavos išvežimo keliu judančios transporto priemonės gali turėti įtakos triukšmo padidėjimui, PAV ataskaitoje papildomai buvo atliekami triukšmo sklaidos skaičiavimai programa „MapNoise“. Skaičiavimais nustatyta, kad triukšmo lygis artimiausioje gyvenamojoje aplinkoje dėl karjero eksploatavimo lygus 54,53 dBA ir neviršija Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų triukšmo ribinių dydžių.

***PŪV poveikis biologinei įvairovei.***

PAV ataskaitoje nurodyta, kad planuojamame naudoti Pašilių žvyro telkinio plote 2014 metų gegužės mėnesį buvo atliktas biologinės įvairovės įvertinamas. Išvadose teigiama, kad saugomų, į Raudonąją knygą įrašytų augalų rūšių tirtoje teritorijoje nerasta, todėl botaniniu požiūriu Pašilių žvyro telkinio teritorija nėra vertinga. Gyvūnijos įvairovės požiūriu Vilniaus rajono Pašilių telkinio siūlomoje eksploatuoti teritorijoje nėra charakteringų gyvūnų rūšių buveinių, teritorija nėra unikali artimiausių apylinkių gamtiniame komplekse.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. Karjero pakraščiuose bus sustumti iki 3 m aukščio dirvožemio pylimai. Dirvožemio pylimai bei miško želdiniai sudarys dulkių ir išmetamųjų dujų sklaidos barjerus.

6.2. Kietųjų dalelių neigiamam poveikiui sumažinti, planuojamos ūkinės veiklos užsakovas produkcijos iš karjero transportavimo kelyje, nuo telkinio iki kelio A14, įsipareigoja per vienerius metus nuo žvyro telkinio eksploatacijos pradžios įrengti bituminę dangą, taip pat vykdyti šio kelio priežiūros darbus dalinio dalyvavimo būdu.

6.3. Išvežant žaliavą, autosavivarčių kėbulus planuojama dengti tentais, riboti jų greitį.

6.4. Iškasus naudinguosius išteklius, numatoma teritoriją rekultivuoti įrengiant du vandens telkinius ir apsodinant juos medžiais ar krūmais bei apsėjant žoliniais augalais.

6.5. Pašilių kaimo kapinaičių apsaugai, rengiant žemės gelmių naudojimo planą bus numatyta ne mažesnė kaip 40 m kapinaičių apsaugos zona, kurioje nebus vykdomi kasybos darbai.

6.6. Numatoma vykdyti monitoringą.

**7. Pateiktos poveikio aplinkai vertinimo subjektų išvados:**

7.1. Vilniaus visuomenės sveikatos centras 2014-01-14 raštu Nr. (12.29)-2-384 pritarė planuojamos ūkinės veiklos poveikio aplinkai vertinimo programai (toliau – PAV programa); 2014-10-27 raštu Nr. 12(12.30)-2-13194 pritarė PAV ataskaitai ir planuojamos ūkinės veiklos galimybėms.

7.2. Vilniaus rajono savivaldybės administracija 2014-02-11 raštu Nr. A33(1)-1358-(4.15) pritarė PAV programai su pastabomis; 2014-10-22 raštu Nr. A33(1)-7621-(4.15) ir 2014-11-28 raštu Nr. A33(1)-8536-(4.15) pritarė PAV ataskaitai ir planuojamos ūkinės veiklos galimybėms.

7.3. Vilniaus apskrities priešgaisrinė gelbėjimo valdyba 2014-01-09 raštu Nr. 3-26-96(10.1-26) pritarė PAV programai; 2014-09-10 raštu Nr. 3-26-3394(10.26) pritarė PAV ataskaitai ir planuojamos ūkinės veiklos galimybėms.

7.4. Kultūros paveldo departamento prie Kultūros ministerijos Vilniaus teritorinis padalinys 2014-01-09 raštu Nr. (9.38.-V)2V-23 pritarė PAV programai; 2014-07-21 raštu Nr. (9.38.-V)2V-795 pateikė išvadą, kad PAV ataskaitai pritaria, planuojama ūkinė veikla kultūros paveldo apsaugos požiūriu galima.

7.5. Agentūra 2014-04-08 raštu Nr. (2.6)-A4-1406 PAV programą patvirtino.

**8. Visuomenės informavimas ir dalyvavimas.**

Visuomenė apie parengtą PAV programą buvo informuota respublikiniame laikraštyje „Lietuvos žinios“ (2013 m. gruodžio 28 d.), laikraštyje „Vilniaus krašto savaitraštis“ (2013 m. gruodžio 26 d.). Skelbimas buvo pakabintas Vilniaus rajono savivaldybės Riešės seniūnijos skelbimų lentoje (2013-12-27).

Aplinkos apsaugos agentūra 2014-01-02 savo tinklalapyje paskelbė visuomenei apie parengtą PAV programą, nurodė kur, kada ir iki kada visuomenė turi teisę susipažinti su parengta PAV programa, taip pat nurodė, kad pasiūlymus dėl planuojamos ūkinės veiklos galima teikti PAV dokumentų rengėjui, o pasiūlymų kopijas galima teikti atsakingai institucijai ir PAV subjektams jų kompetencijos klausimais.

Dėl parengtos PAV programos, suinteresuotos visuomenės pasiūlymų negauta.

Informacija apie visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama:respublikiniame laikraštyje „Lietuvos žinios“ (2014 m. gegužės 27 d.), laikraštyje „Vilniaus krašto savaitraštis“ (2014 m. gegužės 29 d.). Skelbimas buvo pakabintas Vilniaus rajono savivaldybės Riešės seniūnijos skelbimų lentoje (2014-05-22).

Visuomenės viešas supažindinimas su PAV ataskaita įvyko 2014 m. birželio 14 d., 10 val., Riešės seniūnijoje (Molėtų g. 16, Didžiosios Riešės k., Vilniaus r.). Viešajame supažindinime dalyvavo PAV dokumentų rengėjo atstovai ir planuojamos ūkinės veiklos užsakovo atstovas. Į viešą visuomenės supažindinimą su PAV ataskaita visuomenės atstovų neatvyko. PAV dokumentų rengėjas dėl planuojamos ūkinės veiklos suinteresuotos visuomenės pasiūlymų negavo.

Aplinkos apsaugos agentūra 2014-11-07 savo tinklalapyje paskelbė visuomenei apie gautą PAV ataskaitą. Per nustatytą terminą pasiūlymų dėl PAV ataskaitos iš suinteresuotos visuomenės negauta. Iki sprendimo priėmimo PAV proceso dalyviai informacijos dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant poveikio aplinkai vertinimo procedūras nepateikė.

**9. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą.**

Atsižvelgiant į išdėstytus motyvus ir vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 10 straipsnio 1 dalies 2 punktu, priimamas sprendimas: planuojama ūkinė veikla – Vilniaus rajono Pašilių žvyro telkinio dalies (30,0 ha) naudojimas – leistina pagal parengtą PAV ataskaitą ir įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2015-03-24 raštu Nr. (15.9)-A4-3099.

***Su sprendimu siejamos sąlygos:***

10.1. Planuojamos ūkinės veiklos užsakovas apie priimtą sprendimą dėl planuojamos ūkinės veiklos galimybių turi informuoti visuomenę Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“, nustatyta tvarka.

10.2. Veikla galės būti vykdoma įgyvendinus visas PAV ataskaitoje ir šiame sprendime numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, normų.

10.3. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalės nedelsiant taikyti papildomas poveikį aplinkai mažinančias priemones arba mažinti veiklos apimtis/nutraukti veiklą.

10.4. Veiklos vykdytojas visais atvejais privalės laikytis visų aktualių, veiklą reglamentuojančių teisės aktų reikalavimų, keičiantis teisiniam reglamentavimui atitinkamai keisti veiklos rodiklius.

10.5. Žemės gelmių naudojimo plane pateikti tikslius išteklių kiekius.

10.6. Žemės gelmių naudojimo plane numatyti ne mažesnę kaip 40 m Pašilių kaimo kapinaičių apsaugos zoną, kurioje nebus vykdomi kasybos darbai.

10.7. Sausros metu laistyti karjero kelius ir kelią, kuriuo bus transportuojama karjero produkcija.

***Pagrindiniai motyvai, kuriais buvo remtasi priimant sprendimą:***

11.1. Planuojamos ūkinės veiklos vieta nepatenka ir nesiriboja su saugomomis ar Europos ekologinio tinklo „Natura 2000“ teritorijomis. Artimiausia saugoma teritorija yra Verkių regioninis parkas, nutolęs 0,8 km atstumu į pietus nuo PŪV vietos. Artimiausia Europos ekologinio tinklo „Natura 2000“ teritorija (BAST teritorija) – Neries upė (LTVIN0009), nutolusi apie 4 km atstumu į rytus nuo planuojamo naudoti ploto.

11.2. Parengtai poveikio aplinkai vertinimo ataskaitai ir planuojamos ūkinės veiklos galimybėms pritarė visi poveikio aplinkai vertinimo subjektai.

11.3. PAV ataskaitoje numatytos priemonės neigiamam poveikiui aplinkai ir visuomenės sveikatai išvengti, sumažinti, kompensuoti.

11.4. Pagal PAV ataskaitoje pateiktą informaciją, žaliavos išvežimui numatyta naudoti vietinį kelią link magistralinio kelio A14, kuriame planuojamos ūkinės veiklos užsakovas įsipareigoja per vienerius metus nuo žvyro telkinio eksploatacijos pradžios įrengti bituminę dangą, žaliavos transportavimo Briedžių g. nuspręsta atsisakyti.

11.5. Vadovaujantis Miškų įstatymo 11 straipsnio 1 dalies 4 punkto nuostatomis, miško žemė gali būti paverčiama kitomis naudmenomis, naudingųjų iškasenų eksploatavimo teritorijoms formuoti ir naudoti, kai nėra galimybės šių iškasenų eksploatuoti ne miško žemėje savivaldybės teritorijoje arba kai baigiamas eksploatuoti pradėtas naudoti telkinys ar jo dalis, dėl kurių yra išduotas leidimas naudoti naudingąsias iškasenas. PAV ataskaitoje išnagrinėtos AB ,,Eurovia Lietuva“ planuojamos ūkinės veiklos 4 galimos naudingųjų iškasenų eksploatavimo ne miško žemėje savivaldybės teritorijoje alternatyvos. Išnagrinėjus šias vietos alternatyvas, PAV ataskaitoje daroma išvada, kad Vilniaus rajono savivaldybės teritorijoje nėra galimybės žvyro iškasenų eksploatuoti ne miško žemėje.

11.6. Pagal PAV ataskaitoje pateiktus teršalų, išsiskiriančių karjero eksploatacijos metu (įskaitant karjero produkcijos transportavimą keliu, kuriame planuojamos ūkinės veiklos užsakovas įsipareigoja įrengti bituminę dangą) sklaidos skaičiavimus, teršalų koncentracija aplinkos ore neviršys ribinių verčių, nustatytų Teršalų, kurių kiekis aplinkos ore ribojamas pagal Europos Sąjungos kriterijus, sąraše ir Teršalų, kurių kiekis aplinkos ore ribojamas pagal nacionalinius kriterijus, sąraše ir ribinėse aplinkos oro užterštumo vertėse, patvirtintose Lietuvos Respublikos aplinkos ministro ir Lietuvos Respublikos sveikatos apsaugos ministro 2007 m. birželio 11 d. įsakymu Nr. D1-329/V-469 „Dėl Lietuvos Respublikos aplinkos ministro ir Lietuvos Respublikos sveikatos apsaugos ministro 2000 m. spalio 30 d. įsakymo Nr. 471/582 „Dėl teršalų, kurių kiekis aplinkos ore vertinamas pagal Europos Sąjungos kriterijus, sąrašo patvirtinimo ir ribinių aplinkos oro užterštumo verčių nustatymo“ pakeitimo“.

11.7. Pagal PAV ataskaitoje pateiktus triukšmo skaičiavimus, vykdant planuojamą ūkinę veiklą triukšmo lygis artimiausioje gyvenamojoje aplinkoje neviršys Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų triukšmo ribinių dydžių.

**10. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje.**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311 Vilnius, tel.: +370 70662024, +370 70668047.